Termenul „stereotip” (de origine greacă) desemnează formarea unei *impresii, tipologii sau model.*

**Stereotipurile** sunt *convingeri referitoare la caracteristicile, atributele şi comportamentele specifice membrilor unei categorii sociale*. Ceea ce este specific stereotipurilor este lipsa de cunoştinţe suficiente despre membrii grupului respectiv. Cu alte cuvinte, stereotipurile sunt o generalizare formată pe baza unor cunoştinţe minimale. Ele sunt însă inflexibile şi nu se modifică odată cu primirea unor informaţii noi, care vin în contradicţie cu ele. Stereotipurile pot fi uneori însoţite de o serie de atitudini negative faţă de membrii grupului respectiv. Când aceste atitudini sunt negative şi sunt rezultatul unor generalizări nefavorabile despre membrii unui grup social, vorbim de prejudecăţi.

**Prejudecăţile** sunt atitudini negative, ce presupun *generalizări nefavorabile* în legătură cu membrii unui grup anume. Exemple de atitudini negative, nejustificate faţă de membrii altor grupuri sunt: sexismul, antisemitismul, rasismul.

***Deficienţa:*** pierderea sau alterarea unei structuri sau a unei funcţii a organismului rezultând în urma unei maladii, accident sau perturbare în evoluţia normală (batrâneţea), dar şi ca urmare a unor carenţe psiho-afective. Acest concept pune în evidenţă exteriorizarea, în plan individual, a bolii generatoare. De remarcat că nu toate infirmităţile sunt în mod evident exteriorizate (precum cele somatice, psihice sau intelectuale). Principalele categorii de deficienţe sunt cele intelectuale, de vorbire, senzoriale (auditive/vizuale), cele ale aparatului de susţinere (de deplasare) etc.

***Dizabilitatea***: dezavantajul social rezultat în urma unei deficienţe care limitează sau împiedică îndeplinirea de către individ a unui rol aşteptat de mediu. *Dizabilitatea se referă la interacţiunea individului cu mediul*. Dizabilitatea rezultă din imposibilitatea sau din incapacitatea de a răspunde aşteptărilor sau normelor mediului specific al subiectului. Dizabilitatea apare în situaţia în care aceste persoane întâlnesc bariere culturale, fizice sau sociale, care le impiedică accesul către diferite sisteme sociale aflate la dispoziţia celorlalţi oameni.

Dizabilitatea este un termen generic pentru deficienţe/afectări (structurale sau funcţionale), limitări ale activităţii şi restricţii în participare. El denotă aspectele negative ale interacţiunii dintre individ (care are o problemă de sănătate) şi factorii contextuali în care se regăseşte (factori de mediu şi personali).

***Handicapul*:** bariera din partea mediului pusă în calea manifestării abilităților persoanei.

***Educația incluzivă*** este procesul de îmbunătățire permanentă a instituției școlare, prin referire la dimensiunile de politici, practici și cultură ale respectivei instituţii, având ca scop exploatarea resurselor existente, mai ales a resurselor umane, pentru a susține participarea la procesul de învățământ a tuturor persoanelor din cadrul unei comunități.

Educaţia incluzivă se referă la şcoli, centre de învăţare din comunitate şi la sisteme de educaţie care sunt deschise tuturor copiilor și fiecăruia în parte – din aceeaşi comunitate. Educaţia incluzivă înseamnă de asemenea un proces de identificare, diminuare şi eliminare a barierelor care împiedică învăţarea, bariere din şcoală şi din afara şcolii, la nivel de sistem educaţional, deci de adaptare continuă a şcolii/programelor educaţionale la cei care învaţă.